126. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Ε. 14167/616 της 2/8 Δεκ. 1983 (ΦΕΚ Β΄ 704) Τρόπος και χρόνος απόδοσης των τελών χαρτοσήμου, που οφείλονται σε ορισμένες πράξεις και συναλλαγές της Δ.Ε.Η. του Ο.Τ.Ε. και της Ε.Υ.Δ.Α.Π. Έχοντας υπόψη: α)Τη διάταξη της παρ. 6 του άρθρ. 15 του Νόμ. 2246/1952 «περί τροποποιήσεως και συμπληρώσεως των διατάξεων περί τελών χαρτοσήμου και άλλων τινών φορολογικών διατάξεων», όπως αντικαταστάθηκε με την παρ. 7 του άρθρ. 10 του Νόμ. 1160/1981. β)Τις διατάξεις της παρ. 9 του άρθρ. 15ε του Π.Δ. της 28 Ιουλ. 1931 «περί κώδικος των νόμων περί τελών χαρτοσήμου»,όπως ισχύει. γ)Την κοινή απόφαση του Πρωθυπουργού και του Υπουργού Οικονομικών Ο. 548/382/19.9.83 «Για ανάθεση αρμοδιοτήτων στους Υφυπουργούς Οικονομικών» (ΦΕΚ 548/Β/1983). δ)Το γεγονός, ότι ο τρόπος χαρτοσήμανσης ορισμένων πράξεων και συναλλαγών, που ισχύει σήμερα, δημιουργεί μεγάλη και πρόσθετη απασχόληση του προσωπικού των ενδιαφερομένων και των δημοσίων υπηρεσιών, καθώς και δυσχέρεια ως προς τον έλεγχο της χαρτοσήμανσης αυτών. ε)Σχετικά αιτήματα των ενδιαφερομένων Επιχειρήσεων και Οργανισμών, αποφασίζουμε: 1.Τα τέλη χαρτοσήμου, που οφείλονται στις μετά τρίτων πράξεις και συναλλαγές της Εταιρείας Υδρεύσεως και Αποχετεύσεως Πρωτευούσης (Ε.Υ.Δ.Α.Π.),. του Οργανισμού Τηλεπικοινωνιών Ελλάδος (Ο.Τ.Ε.) και της Δημοσίας Επιχειρήσεως Ηλεκτρισμού (Δ.Ε.Η.), για την : α)Εγκατάσταση νέων παροχών ύδρευσης, αποχέτευσης, τηλεφωνοδότησης και ηλεκτροδότησης, κατά περίπτωση. β)Επέκταση του δικτύου ύδρευσης, αποχέτευσης, τηλεφωνοδότησης και ηλεκτροδότησης, κατά περίπτωση, και γ)Επισκευή των ζημιών, που προξενήθηκαν από τρίτους στο παραπάνω δίκτυο, καταβάλλονται στο Δημόσιο Ταμείο, προκειμένου μεν περί της Ε.Υ.Δ.Α.Π. και του Ο.Τ.Ε από τις κεντρικές αυτών υπηρεσίες, προκειμένου δε περί της Δ.Ε.Η από τις κατά τόπους υπηρεσίες αυτής, κατά τα οριζόμενα στο άρθρ. 30 παρ. 1 του Κώδικα Φορολογικών Στοιχείων (Π.Δ. 99/1977). 2.Ο κατά τ’ ανωτέρω τρόπος απόδοσης του  τέλους χαρτοσήμου από τα προαναφερόμενα  πρόσωπα θα τελεί υπό την απαραίτητη προϋπόθεση, ότι οι αρμόδιες υπηρεσίες των προσώπων αυτών θα  δημιουργήσουν χωριστούς λογαριασμούς εσόδων  για κάθε μια από τις παραπάνω περιπτώσεις, καθώς  και ιδιαίτερο και ενιαίο για τους λογαριασμούς αυτούς λογαριασμό χαρτοσήμου, σε τρόπο ώστε το ποσό του τέλους χαρτοσήμου, που αναλογεί στους λογαριασμούς αυτούς να συμφωνεί λογιστικά με το καταβαλλόμενο κατά τα ανωτέρω τέλος χαρτοσήμου. Ο λογαριασμός αυτός του χαρτοσήμου θα πιστώνεται με το τέλος χαρτοσήμου, που αναλογεί στις κατά τα ανωτέρω κατηγορίες πράξεων και συναλλαγών και θα χρεώνεται κατά την απόδοση αυτού στο Δημόσιο Ταμείο. 3.Ο παραπάνω τρόπος απόδοσης του τέλους χαρτοσήμου καταλαμβάνει τα τέλη χαρτοσήμου, που οφείλονται στις προαναφερόμενες κατηγορίες πράξεων και συναλλαγών, που θα γίνονται από 1 Ιαν. 1984 και μετά. 4.Τα οριζόμενα στις παραπάνω παρ. 1 έως 3, μπορούν να εφαρμοστούν ανάλογα και στις όμοιες κατηγορίες πράξεων και συναλλαγών των Οργανισμών Υδρεύσεως και Αποχετεύσεως Θεσσαλονίκης (Ο.Υ.Θ. - Ο.Α.Θ.), κατά περίπτωση, ή άλλων επιχειρήσεων που έχουν το ίδιο αντικείμενο εργασιών με τους Οργανισμούς αυτούς. 